Ståle Solbakken har fået ekstra penge i kassen efter det sikrede europæiske gruppespil, men FC København-manageren mener, det er svært at finde passende spillere.

FC København er videre til playoff-runden i Champions League-kvalen efter samlet 4-2 over makedonske Vardar, men der er fortsat plads til forbedring, erkender manager Ståle Solbakken.

Han husker de mindre gode sæsoner i Europa - som 2012/13-sæsonen - som ‘ikke så sjove’.

- Vi skal blive 30 procent bedre, hvis vi skal have noget at gøre i Champions League. Det kan vi godt blive. Peter Ankersen kan forhåbentligt være klar til playoff-kampene, og nogle af de andre spillere kan forbedre sig i løbet af de næste uger, siger Solbakken og tilføjer:

- Derudover vil vi gerne have en forstærkning eller to. Men enten er spillerne for dyre eller vil have for meget i løn. De spillere, der vil til os, er ikke gode nok, så det ser svært ud.

Det sikrede gruppespil - enten Europa League eller Champions League - har givet Solbakken lidt mere råderum, men lige nu er man ikke tæt på nogen.

- Centerforsvaret er lidt hårdt ramt. Mikael Antonsson er vores tredje mand, og vi skal gerne være fire. Derudover kan de også være en midtbanespiller, hvis vi finder den rigtige type.

- Men lige nu er vi ikke i nærheden af nogen, siger Solbakken.

FCK har i 11 af de seneste 12 sæsoner været med i et europæisk gruppespil.

mikael@bold.dk

Abonnement til F.C. Københavns hjemmekampe - Fast adgang fra 79 kr./md.* (*6 md. binding / min. 474 kr.)